CELEX: 32021R2259
Language: el
Date: 2021-12-15 00:00:00
Title: Κανονισμός (ΕΕ) 2021/2259 του Ευρωπαϊκού Κοινοβουλίου και του Συμβουλίου της 15ης Δεκεμβρίου 2021 για την τροποποίηση του κανονισμού (ΕΕ) αριθ. 1286/2014 όσον αφορά την παράταση της μεταβατικής ρύθμισης για εταιρείες διαχείρισης, εταιρείες επενδύσεων και πρόσωπα που παρέχουν επενδυτικές συμβουλές για μερίδια οργανισμών συλλογικών επενδύσεων σε κινητές αξίες (ΟΣΕΚΑ) και μη ΟΣΕΚΑ ή πωλούν μερίδια ΟΣΕΚΑ και μη ΟΣΕΚΑ (Κείμενο που παρουσιάζει ενδιαφέρον για τον ΕΟΧ)

20.12.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 455/1
               
            
         ΚΑΝΟΝΙΣΜΟΣ (ΕΕ) 2021/2259 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
         της 15ης Δεκεμβρίου 2021
         για την τροποποίηση του κανονισμού (ΕΕ) αριθ. 1286/2014 όσον αφορά την παράταση της μεταβατικής ρύθμισης για εταιρείες διαχείρισης, εταιρείες επενδύσεων και πρόσωπα που παρέχουν επενδυτικές συμβουλές για μερίδια οργανισμών συλλογικών επενδύσεων σε κινητές αξίες (ΟΣΕΚΑ) και μη ΟΣΕΚΑ ή πωλούν μερίδια ΟΣΕΚΑ και μη ΟΣΕΚΑ
         (Κείμενο που παρουσιάζει ενδιαφέρον για τον ΕΟΧ)
         ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 114,
         Έχοντας υπόψη την πρόταση της Ευρωπαϊκής Επιτροπής,
         Κατόπιν διαβίβασης του σχεδίου νομοθετικής πράξης στα εθνικά κοινοβούλια,
         Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1),
         Αποφασίζοντας σύμφωνα με τη συνήθη νομοθετική διαδικασία (2),
         Εκτιμώντας τα ακόλουθα:
         
                     (1)
                  
                  
                     Το άρθρο 5 του κανονισμού (ΕΕ) αριθ. 1286/2014 του Ευρωπαϊκού Κοινοβουλίου και του Συμβουλίου (3) απαιτεί από τους παραγωγούς συσκευασμένων επενδυτικών προϊόντων για ιδιώτες επενδυτές και επενδυτικών προϊόντων βασιζόμενων σε ασφάλιση (PRIIP), προτού διατεθεί ένα PRIIP σε ιδιώτες επενδυτές, να καταρτίζουν και να δημοσιεύουν έγγραφο βασικών πληροφοριών.
                  
               
                     (2)
                  
                  
                     Το άρθρο 32 παράγραφος 1 του κανονισμού (ΕΕ) αριθ. 1286/2014 απαλλάσσει τις εταιρείες διαχείρισης όπως ορίζονται στο άρθρο 2 παράγραφος 1 στοιχείο β) της οδηγίας 2009/65/ΕΚ του Ευρωπαϊκού Κοινοβουλίου και του Συμβουλίου (4), τις εταιρείες επενδύσεων όπως αναφέρονται στο άρθρο 27 της εν λόγω οδηγίας και τα πρόσωπα που παρέχουν επενδυτικές συμβουλές για μερίδια οργανισμών συλλογικών επενδύσεων σε κινητές αξίες (ΟΣΕΚΑ) ή πωλούν μερίδια ΟΣΕΚΑ, όπως αναφέρονται στο άρθρο 1 παράγραφος 2 της εν λόγω οδηγίας, από τις υποχρεώσεις που ορίζονται στον εν λόγω κανονισμό και, κατά συνέπεια, από την υποχρέωση εκπόνησης εγγράφου βασικών πληροφοριών, έως τις 31 Δεκεμβρίου 2021 («μεταβατική ρύθμιση»). Σύμφωνα με το άρθρο 32 παράγραφος 2 του κανονισμού (ΕΕ) αριθ. 1286/2014, όταν ένα κράτος μέλος εφαρμόζει κανόνες για τον μορφότυπο και το περιεχόμενο του εγγράφου βασικών πληροφοριών για τους επενδυτές, όπως καθορίζεται στα άρθρα 78 έως 81 της οδηγίας 2009/65/ΕΚ, σε κεφάλαια μη ΟΣΕΚΑ που προσφέρονται σε ιδιώτες επενδυτές, η μεταβατική ρύθμιση ισχύει για εταιρείες διαχείρισης, επενδυτικές εταιρείες και πρόσωπα που παρέχουν επενδυτικές συμβουλές για μερίδια των εν λόγω κεφαλαίων μη ΟΣΕΚΑ σε ιδιώτες επενδυτές ή τα πωλούν σε αυτούς.
                  
               
                     (3)
                  
                  
                     Ο κατ’ εξουσιοδότηση κανονισμός (ΕΕ) 2017/653 της Επιτροπή (5)ς συμπληρώνει τον κανονισμό (ΕΕ) αριθ. 1286/2014, με τη θέσπιση ρυθμιστικών τεχνικών προτύπων όσον αφορά την παρουσίαση, το περιεχόμενο και τον τυποποιημένο μορφότυπο του εγγράφου βασικών πληροφοριών, τη μεθοδολογία για την παρουσίαση του κινδύνου και της ανταμοιβής και για τον υπολογισμό του κόστους, τους όρους και την ελάχιστη συχνότητα για την επανεξέταση των πληροφοριών που περιέχονται στο έγγραφο βασικών πληροφοριών, και τους όρους παροχής του εγγράφου βασικών πληροφοριών σε ιδιώτες επενδυτές.
                  
               
                     (4)
                  
                  
                     Στις 7 Σεπτεμβρίου 2021, η Επιτροπή εξέδωσε κατ’ εξουσιοδότηση κανονισμό για την τροποποίηση των ρυθμιστικών τεχνικών προτύπων που καθορίζονται στον κατ’ εξουσιοδότηση κανονισμό (ΕΕ) 2017/653 όσον αφορά τη χρησιμοποιούμενη μεθοδολογία και την παρουσίαση των σεναρίων επιδόσεων, την παρουσίαση του κόστους και τη μεθοδολογία για τον υπολογισμό των συνοπτικών δεικτών κόστους, την παρουσίαση και το περιεχόμενο των πληροφοριών για προηγούμενες επιδόσεις και την παρουσίαση του κόστους από PRIIP που προσφέρουν ευρύ φάσμα επιλογών για επενδύσεις, καθώς και για την ευθυγράμμιση της μεταβατικής ρύθμισης για τους παραγωγούς PRIIP που προσφέρουν μερίδια των κεφαλαίων που αναφέρονται στο άρθρο 32 του κανονισμού (ΕΕ) αριθ. 1286/2014 ως υποκείμενες επενδυτικές επιλογές, με την παραταθείσα μεταβατική ρύθμιση που προβλέπεται στο εν λόγω άρθρο. Ημερομηνία εφαρμογής του εν λόγω κατ’ εξουσιοδότηση κανονισμού είναι η 1η Ιουλίου 2022, ωστόσο είναι σημαντικό να υπάρξει ανταπόκριση στην ανάγκη να δοθεί στις εταιρείες διαχείρισης, στις εταιρείες επενδύσεων και στα πρόσωπα που παρέχουν επενδυτικές συμβουλές για μερίδια ΟΣΕΚΑ και μη ΟΣΕΚΑ ή πωλούν μερίδια ΟΣΕΚΑ και μη ΟΣΕΚΑ επαρκής χρόνος ώστε να προετοιμαστούν για τη λήξη της μεταβατικής ρύθμισης και, επομένως, για την υποχρέωση κατάρτισης εγγράφου βασικών πληροφοριών.
                  
               
                     (5)
                  
                  
                     Προκειμένου να ικανοποιηθεί η ανάγκη παροχής επαρκούς χρόνου για την προετοιμασία για την υποχρέωση εκπόνησης εγγράφου βασικών πληροφοριών, πρέπει να παραταθεί η μεταβατική ρύθμιση έως τις 31 Δεκεμβρίου 2022.
                  
               
                     (6)
                  
                  
                     Επομένως, ο κανονισμός (ΕΕ) αριθ. 1286/2014 θα πρέπει να τροποποιηθεί αναλόγως.
                  
               
                     (7)
                  
                  
                     Ο κανονισμός (ΕΕ) αριθ. 1286/2014 έχει ως στόχο να παρέχει στους ιδιώτες επενδυτές τη δυνατότητα να λαμβάνουν πιο ενημερωμένες επενδυτικές αποφάσεις. Παρά τις καλές προθέσεις που διέπουν τον κανονισμό (ΕΕ) αριθ. 1286/2014, μετά την έκδοσή του έχουν εκφραστεί ορισμένες ανησυχίες, μεταξύ άλλων όσον αφορά την ανάγκη για σαφέστερο ορισμό του «ιδιώτη επενδυτή», το πεδίο των προϊόντων του εν λόγω κανονισμού, την κατάργηση του χαρτιού ως βασικής επιλογής όταν ένα PRIIP προσφέρεται πρόσωπο με πρόσωπο, την έννοια των διαδοχικών συναλλαγών και την παροχή προσυμβατικής πληροφόρησης σε επαγγελματίες επενδυτές. Οι εν λόγω ανησυχίες θα πρέπει να αντιμετωπιστούν επειγόντως, προκειμένου να βελτιωθεί η εμπιστοσύνη των ιδιωτών επενδυτών στις χρηματοπιστωτικές αγορές, τόσο προς όφελος των εταιρειών που αναζητούν χρηματοδότηση, όσο και για το μακροπρόθεσμο όφελος των επενδυτών. Η ανάγκη για ευρύτερη επανεξέταση είχε ήδη καθοριστεί στον κανονισμό (ΕΕ) αριθ. 1286/2014 και ο επείγων χαρακτήρας της παραμένει αμετάβλητος. Βάσει της επανεξέτασης αυτής σύμφωνα με τον κανονισμό (ΕΕ) αριθ. 1286/2014, η Επιτροπή αναμένεται να υποβάλει επειγόντως έκθεση στο Ευρωπαϊκό Κοινοβούλιο και στο Συμβούλιο, συνοδευόμενη, εφόσον αρμόζει, από πρόταση για την αντιμετώπιση των υφιστάμενων περιορισμών.
                  
               
                     (8)
                  
                  
                     Δεδομένης της πολύ σύντομης περιόδου που απομένει έως την αρχικά προβλεπόμενη λήξη της μεταβατικής ρύθμισης, ο παρών κανονισμός θα πρέπει να τεθεί σε ισχύ αμέσως,
                  
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Στο άρθρο 32 παράγραφος 1 του κανονισμού (ΕΕ) αριθ. 1286/2014, η ημερομηνία «31 Δεκεμβρίου 2021» αντικαθίσταται από την ημερομηνία «31 Δεκεμβρίου 2022».
         
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Στρασβούργο, 15 Δεκεμβρίου 2021.
            
               
                  Για το Ευρωπαϊκό Κοινοβούλιο
               
               
                  Ο Πρόεδρος
               
               D. M. SASSOLI
            
            
               
                  Για το Συμβούλιο
               
               
                  Ο Πρόεδρος
               
               A. LOGAR
            
         
         
            (1)  Γνώμη της 20ής Οκτωβρίου 2021 (δεν έχει ακόμη δημοσιευθεί στην Επίσημη Εφημερίδα).
         
            (2)  Θέση του Ευρωπαϊκού Κοινοβουλίου της 23ης Νοεμβρίου 2021 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 9ης Δεκεμβρίου 2021.
         
            (3)  Κανονισμός (ΕΕ) αριθ. 1286/2014 του Ευρωπαϊκού Κοινοβουλίου και του Συμβουλίου, της 26ης Νοεμβρίου 2014, σχετικά με τα έγγραφα βασικών πληροφοριών που αφορούν συσκευασμένα επενδυτικά προϊόντα για ιδιώτες επενδυτές και επενδυτικά προϊόντα βασιζόμενα σε ασφάλιση (PRIIP) (ΕΕ L 352 της 9.12.2014, σ. 1).
         
            (4)  Οδηγία 2009/65/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τον συντονισμό των νομοθετικών, κανονιστικών και διοικητικών διατάξεων σχετικά με ορισμένους οργανισμούς συλλογικών επενδύσεων σε κινητές αξίες (ΟΣΕΚΑ) (ΕΕ L 302 της 17.11.2009, σ. 32).
         
            (5)  Κατ’ εξουσιοδότηση κανονισμός (ΕΕ) 2017/653 της Επιτροπής, της 8ης Μαρτίου 2017, για τη συμπλήρωση του κανονισμού (ΕΕ) αριθ. 1286/2014 του Ευρωπαϊκού Κοινοβουλίου και του Συμβουλίου σχετικά με τα έγγραφα βασικών πληροφοριών που αφορούν συσκευασμένα επενδυτικά προϊόντα για ιδιώτες επενδυτές και επενδυτικά προϊόντα βασιζόμενα σε ασφάλιση (PRIIP) με τη θέσπιση ρυθμιστικών τεχνικών προτύπων όσον αφορά την παρουσίαση, το περιεχόμενο, την επανεξέταση και την αναθεώρηση των εγγράφων βασικών πληροφοριών και τις προϋποθέσεις για την εκπλήρωση της απαίτησης για την παροχή των εν λόγω εγγράφων (ΕΕ L 100 της 12.4.2017, σ. 1).